b'\n_START_ARTICLE_\nVladimiri Jumalaema ikoon\n_START_PARAGRAPH_\nVladimiri Jumalaema ikoon on 11. sajandi l\xc3\xb5pust v\xc3\xb5i 12. sajandi algusest p\xc3\xa4rinev Jumalaema ikoon, mis on Vene \xc3\x95igeusu Kiriku \xc3\xbcks t\xc3\xa4htsamatest reliikviatest. Seda peetakse imettegevaks.\n_START_SECTION_\nP\xc3\xa4ritolu\n_START_PARAGRAPH_\nKirikliku p\xc3\xa4rimuse j\xc3\xa4rgi maalis ikooni evangelist Luukas. Legendi j\xc3\xa4rgi viidi see 5. sajandil keiser Theodosius II korraldusel Jeruusalemmast Konstantinoopolisse. Leonid Uspenski kirjutab oma raamatus "\xd0\x91\xd0\xbe\xd0\xb3\xd0\xbe\xd1\x81\xd0\xbb\xd0\xbe\xd0\xb2\xd0\xb8\xd0\xb5 \xd0\xb8\xd0\xba\xd0\xbe\xd0\xbd\xd1\x8b \xd0\x9f\xd1\x80\xd0\xb0\xd0\xb2\xd0\xbe\xd1\x81\xd0\xbb\xd0\xb0\xd0\xb2\xd0\xbd\xd0\xbe\xd0\xb9 \xd0\xa6\xd0\xb5\xd1\x80\xd0\xba\xd0\xb2\xd0\xb8": _NEWLINE_T\xc3\xa4nap\xc3\xa4eval loetletakse Vene Kirikus umbes k\xc3\xbcmmet ikooni, mida omistatakse evangelist Luukale. /.../ Muidugi omistatakse k\xc3\xb5iki neid ikoone evangelist Luukale mitte selles m\xc3\xb5ttes, et need oleksid tema k\xc3\xa4ega maalitud; \xc3\xbckski tema maalitud ikoon pole t\xc3\xa4naseni s\xc3\xa4ilinud. P\xc3\xbcha evangelisti Luuka autorlust tuleb siin m\xc3\xb5ista nii, et need ikoonid on koopiad (\xc3\xb5igemini koopiate koopiad) ikoonidest, mis kunagi maalis evangelist.\n_START_SECTION_\nAjalugu\n_START_PARAGRAPH_\nKiievi-Venesse toodi ikoon B\xc3\xbctsantsist 12. sajandi alguses (umbes 1130. aastal). Ikoon asus algul Kiievi l\xc3\xa4hedal V\xc3\xb5\xc5\xa1gorodi nunnakloostris. V\xc3\xb5\xc5\xa1gorodist viis v\xc3\xbcrst Andrei Bogoljubski selle 1155. aastal esialgu oma elupaika Bogoljubovos, hiljem aga Vladimirisse, mille j\xc3\xa4rgi ikoon sai ka oma praeguse nime. Vladimiris hoiti ikooni Jumalaema Uinumise katedraalis._NEWLINE_1395. aastal viidi ikoon Vassili I korraldusel Moskvasse, kaitsmaks linna edasitungivate Timuri v\xc3\xa4gede eest. Seda, et Timuri v\xc3\xa4ed p\xc3\xb6\xc3\xb6rdusid Jeletsist tagasi, minemata edasi Moskva peale, peetakse Jumalaema imeliseks sekkumiseks.'